Auerdings hei mer so öppis wiene kulturschock erlitte. We mer jetz angerhaub mönet meh oder weniger i dr zivilisazionsarme einsamkeit vo dr wüeschti sy gsy, wo mer hei chönne tue und mache, was mer hei wöue, wo nume agrochrut u vereinzelti böim sy gwachse, wo s chuum verchehr het gha, so hei mer üs jetz zwüsche Port Augusta  und Adelaide i zuesehends dichter besidletem, fruchtbarem gebiet mit viu verchehr befunde. Es isch nid würklech schön gsy u die rücksichtslosi fahrwys vo de motorisierte verchehrsteilnähmer het i mir so mänge wuetaafau usglöst. Dr räge, dr wind u d cheuti hei o no ire sänf derzue gäh. Ab und zue isch aber dr gaugehumor schtercher gsy, und i ha däm ganze e humorvoui syte chönne abgwinne, so zum bischpiu wo mer bi räge, wind u cheuti das prächtige zmittag hei gchochet.